Papersnake/gushiwen huggingface dataset:
龙岩州除夕醉后赋长句三首时将赴漳泉诸郡 其二
江湜（清代）

昨夜家书来自驿，母氏之言父手迹。镫前一读百叹息，泪与空檐雨同滴。

男儿不能忍穷守家，乃使风霜雨雪饥渴冻，劳惫忧愁疾病痛，一一尽入老亲梦。

家有榆树藏乌鸦，乌鸦之鸣声呀呀。音书此时不到家，老亲听之思天涯，掷珓问卜愁转加。

又况今日除夕，明日元辰，四时佳节更番新。天机自动诸弟妹，膝前颇解思行人。

牵衣挽问兄在闽，屈指六年南北他乡春。吁嗟我生七尺身，不如牛医之儿能奉亲。
春半久雨走笔五首
方回（元代）

才喜晴明又雨阴，寻春未了早春深。
牡丹芍药□□□，寒食清明上冢心。
诗癖已应吟万首，酒狂何止费千金。
□□百岁三分过，屡死焉知活到今。
菩萨蛮 其二 闺中四时词
陈嘉（清代）

梧桐渐长芭蕉裹。愔愔庭院清阴锁。曲槛绕芳塘。风来荷叶香。

昼长人意懒。盼煞斜阳晚。粉汗湿鲛绡。休将纨扇抛。
自洛之越
孟浩然（唐代）

遑遑三十载，书剑两无成。
山水寻吴越，风尘厌洛京。
扁舟泛湖海，长揖谢公卿。
且乐杯中物，谁论世上名。
点绛唇·禁鼓三敲
吴潜（宋代）

禁鼓三敲，参旗初挂阑干角。浅屏疏箔。夜气侵已薄。欸乃吴歌，艇子当溪泊。休休莫。五湖烟浪，不是鸱夷错。
过梅里七首家…今敝庐数堵犹存今列题于后忆放鹤
李绅（唐代）

羽毛似雪无瑕点，顾影秋池舞白云。
闲整素仪三岛近，回飘清唳九霄闻。
好风顺举应摩日，逸翮将成莫恋群。
凌励坐看空碧外，更怜凫鹭老江濆。
题汪端翁庙
许月卿（宋代）

端公碑石蔓萝扪，叹息双杉拔本根。
将略传家自忠显，侍儿枭首亦平原。
乘风飞去乾坤窄，踏月归来烟水昏。
往事不堪重回首，青灯黄卷照芳樽。
石塘濑听猿
沈约（南北朝）

噭噭夜猿鸣，溶溶晨雾合。
不知声远近，惟见山重沓。
既欢东岭唱，复伫西岩答。
颂古二十七首
释云贲（宋代）

指点深红与昔同，更无夭艳在芳丛。
南泉笑里移春去，留得残红醉密蜂。
采桑子 送紫帆入吴
易顺鼎（清代）

柳天明月梅天雨，黄了苏州。绿了扬州。君到江南不许愁。

翻思那日经行处，红板桥头。白板扉头。有个萧娘尚在不。
旅怀
释文珦（宋代）

客路何当极，家林久未还。
只今明镜里，又觉鬓毛斑。
夜雨添春水，寒云没晓山。
强吟无好思，佳句也应悭。
挽李中甫使君 其四
孙应时（宋代）

书卷平生事，篝灯静夜分。韵钧奏韩柳，黼黻补卿云。

不鄙频挥麈，曾窥一运斤。词人嗟不遇，地下早修文。
七哀诗七首 其四
伯颜（子中）（元代）

我师我师心休休，教我育我靡不周。四举滥叨感师德，十年苟活贻师羞。

酒既陈兮师戾止，一觞我奠涕泗流。呜呼我师兮毋我恶，舍生取义未迟暮。
行舟汉口
宋庠（宋代）

泽国风波恨，孤帆日夕征。
山连吴树绿，江入汉源清。
鬓乱将成葆，心摇不后旌。
销魂千里外，宁是忆蒪羹。
蜀葵
徐夤（唐代）

剑门南面树，移向会仙亭。锦水饶花艳，岷山带叶青。

文君惭婉娩，神女让娉婷。烂熳红兼紫，飘香入绣扃。
久不到沙市矣感赋
袁宏道（明代）

斑发今来是老成，缁衣聊复大堤行。见僧每忆年多少，观水因悲物变更。

率尔扣门常误姓，偶然题壁不书名。章台寺里曾游处，古棘丛篁绕地生。
夜观野舟浩歌有感
王柏（宋代）

康衢久寂寞，击壤音微茫。
南风启箫韶，拜手赓明良。
周衰二雅废，凤兮歌楚狂。
楚狂已再变，三闾竟哀伤。
俯仰千载后，嗟嗟情性荒。
梁选尚远思，渊明粹而庄。
开元生李杜，我宋推苏黄。
宗派亦沦坠，纷纷师晚唐。
吟骨不淳古，记魄不自强。
雕镂心肺苦，何曾徵宫商。
濂翁著和澹，感兴开紫阳。
紫阳尚六义，六义兴已亡。
郑卫日盈耳，冰炭搅我肠。
章贡有奇士，野舟刊名章。
古城夜酌句，正义尤洋洋。
游谈到巍荡，百世流遗芳。
访鲍仲孚先生隐居
周棐（元代）

溪上斋居好，幽偏事不侵。桑麻存晚计，图史乐初心。

岸帻幽窗晓，移床绿树阴。卜邻何代老，从此数相寻。
寿懒庵赵先生十首 其二
陈元晋（宋代）

曩时吴畏斋，槃槃极宏毅。今时叶水心，表表负经济。

公游二老间，圣处心独契。人物方眇然，甚矣夫子似。
淳化中朝会二十三首 其一 又六变。
郊庙朝会歌辞（宋代）

宣榭始观兵，桓桓称鼓行。一戎期大定，载缵议徂征。

善政从师律，神功冀武成。勖哉勤誓众，王业自经营。
送朱制干象祖
文天祥（宋代）

一官聱漫任如何，屡疏笺天气不磨。
宋祚万年陈大计，周图五字订前讹。
重寻范老忧时箸，旁竖文公卫道戈。
投匦近年殊不少，有人说似此君麽。
九江易帅遂得尽游郡斋
董嗣杲（宋代）

郡吏东征迓衮衣，不知郡圃掩芳扉。
樱桃熟处香山识，杨柳栽时靖节归。
壁帖嵌尘钟鼎碎，楼歌压市管弦飞。
庐山面目清如此，几客登临几夕晖。
明月词
曹勋（宋代）

明月，明月。
出沧溟，历丹阙。
飞盖念西园，笙歌想南国。
灵波如电泻高丘，云幄和烟锁空碧。
人间何事怨别离，自昔循环有今昔。
今昔虽同事不同，昔时宫馆今荆棘。
汉家陵阙变池塘，吴楚江山异南北。
明月那知古与今，治乱昏明有通塞。
我原三纲不愆，四时不忒，
天地清宁，人物获职。
白兔不见辱于暇蟆，黄发蒙照临之大德。
非明月之宣功兮，则吾何知其为顺帝之则。
暮春杂忆江乡旧事 其一
戴文灯（清代）

水国轻阴为养花，小桃远近自蒸霞。雨滋上番新栽竹，风递头纲初焙茶。

旧垒燕归惊有主，故人书至念无家。青丝络首青门道，客易秋霜点鬓华。
江南遇雨
张鼎（唐代）

江天寒意少，冬月雨仍飞。出户愁为听，从风洒客衣。

旅魂惊处断，乡信意中微。几日应晴去，孤舟且欲归。
菩萨蛮
张孝祥（宋代）

恰则春来春又去。凭谁说与春教住。与问坐中人。几回迎送春。

明年春更好。只怕人先老。春去有来时。愿春长见伊。
赠相道士梁弥仙
姚勉（宋代）

罗浮古洞天，花木丽春晓。
仙人住其间，鸾鹄飞矫矫。
尚有苍生心，一念百忧绕。
日与诸贤游，仙人如此少。
徐潘不可作，空有赠子诗。
一蔡二李存，请子善视之。
愿言福寿兼，长在白玉墀。
寿域跻吾民，安用神仙为。
哭寒岩传权院
释善珍（宋代）

早岁驱驰翰墨场，快如阵马与风樯。
自期作佛先灵运，那肯堆钱付窟郎。
闲日有僧来乞米，死时无妓共分香。
神仙谪堕年期满，应合乘云在帝旁。
与二同年观雪于八阵台果州会焉酌酒论文煮惠山泉瀹建溪茶诵少陵江流石不转之句复用前韵
王十朋（宋代）

吾侪风味雅同科，领略江山逸兴多。诸葛阵图台上看，少陵诗句酒中哦。

惠山活水煎茶白，胜己高峰带雪皤。绝境况逢三五马，定将好句压阴何。
行田同安题康店铺
李邴（宋代）

短衣自猎南山虎，正好渔樵不乱群。
妄以宿嫌诛醉尉，令人翻恨李将军。
高宗祀明堂前朝享太庙二十一首 其九 太祖室用《皇武》。
郊庙朝会歌辞（宋代）

猗欤皇祖，下民攸归。膺帝之命，龙翔太微。戎车雷动，天地清夷。

峨峨奉璋，万世无违。
花屿
刘攽（宋代）

孤绝池心屿，高低水面花。若无舟楫到，应似隔仙家。
送籍溪胡丈赴馆供职二首 其一
朱熹（宋代）

祖饯衣冠满道周，此行谁与话端由。心知不作功名计，祇为苍生未敢休。
宿青山市四首
杨万里（宋代）

市心酒店客来尝，且酹仙家十二郎。
鹦鹉鸬鹚何处觅，只将老瓦当瑶觞。
岁云莫矣
程自修（金朝）

岁云莫矣百工休，独持千古供索游。丈夫礌落如天日，促促胡为升斗谋。

望尘下拜乃东市，山中茹芝可白头。呜呼此道弃如土，眼中历历圣贤蠹。

乡里小儿纥那歌，前辈先生八风舞。欲挽东流无万牛，抱膝长吟听更雨。
挽竹斋
真德秀（宋代）

忆昔抠衣造竹斋，竹声琴韵两相谐。
重来琴锁红尘满，寒雨萧萧滴藓苔。
灯下赏菊
周伦（明代）

更漏沈沈客满筵，旋移黄菊素屏前。即开尊酒聊乘兴，乱发灯屏若斗妍。

看去醉疑蒙紫雾，折来香欲动华颠。相看记得长安夜，对影题诗又五年。
偈颂一百零四首
释绍昙（宋代）

妙摄化权，使不辱命。
鹤唳东皋，云归乳岭。
拄杖子，黑粼皴，
困卧壁根，声前唤醒。
舞蹈清风两腋生，安闲又入萝窗定。
宾主历然，头正尾正。
水龙吟 有赠并索美人画幅
李恰（宋代）

嫩寒纤雨依微，晚妆怯倚帘帏薄。鸭垆翠袅，猩瓶红湿，芳心遐托。

脂点黏唇，波痕浸腕，一枝柔约。乍生绡细展，闲愁淡扫，春色在眉山著。

韵事而今寂寞，恰香闺、占将清乐。金钗度曲，乌丝写艳，流霞递酌。

断梦湘南，软尘燕北，同嗟栖泊。看东风渐老，幽娥素绢，肯忘前约。
真珠帘·山村水馆参差路
陆游（宋代）

山村水馆参差路。感羁游、正似残春风絮。掠地穿帘，知是竟归残处？镜里新霜空自悯，问几时、鸾台鳌署。迟暮，谩凭高怀远，书空独语。
自古儒冠多误。悔当年、早不扁舟归去。醉下白苹洲，看夕阳鸥鹭。菰菜鲈鱼都弃了，只换得、青衫尘土。休顾。早收身江上，一蓑烟雨。
静安八咏录三 其二 虾子禅
余寅（元代）

老禅不解事，眉白鬓茎稀。曹溪一滴水，虾子作龙飞。
游杜曲李氏桃溪村庄
朱枫（清代）

高下悬崖寺，萦纡乱水滩。疏钟云共远，积雪暮增寒。

二寸鱼偏美，三蕉酒自宽。川原饶野色，带月倚门看。
舒州人歌
佚名（唐代）

邻邑谷不登，我土丰粢盛。禾稼美如云，实系我使君。
访陈羽士道宁因赠 其一
王绂（明代）

楚人献奇璞，号泣足见伤。宋愚得燕石，什袭固以藏。

至宝终自得，瓦砾归粪墙。遭时自重轻，没世谁短长。

仪秦乃赫赫，孔孟徒遑遑。仁义信迂阔，功利足富彊。

举世已如此，念之热中肠。
【双调】殿前喜过播海令大喜人心
未知作者（元代）

谪仙醉眼何曾开，春眠花市侧。伯伦笑口寻常开，荷锸埋。防何伯，糟丘高
垒葬残骸，先生也快哉。乌帽歪，醉眼开，心快哉。想贤愚今何在？云遮了庚亮
楼，尘生满故国台。幸有金樽解愁杯，高歌归去来。诗书，诗书润几斋，任落魄，
任落魄无妨伯。脱利名浮去外，俺窝中好避乖。　失宫调牌名　月蚀
前年蚀了，去年蚀了，今年又盏来了。娥传语这妖蟆，逞脸则管不了。
锣筛破了，鼓擂破了，谢天地早是明了。若还到底不明时，黑洞洞几时是了。　大雨
城中黑潦，村中黄潦，人都道天瓢翻了。出门溅我一身泥，这污秽如何可扫？
东家壁倒，西家壁倒，窥见室家之好。问天工还有几时晴，天也道阴晴难保。
经史法戒诗 其二
张鹏翀（清代）

成康既远王道微，昭既南征兮穆又西驰。骋八骏于万里，觞王母之瑶池。

事虽荒而难信兮，征《祈招》之风诗。神仙不可期，远略难为续。

至尊居九重，王度式金玉。
题杨仲谦走马牵犬图郑某画
方回（元代）

渥生汉马真龙种，旅献周獒敌虎威。
时节太平哄花柳，平川牵鞍走如飞。
咏芙蓉
沈约（南北朝）

微风摇紫叶，轻露拂朱房。
中池所以绿，待我泛红光。
陇头泉
张元干（宋代）

少年时，壮怀谁与重论。视文章、真成小技，要知吾道称尊。奏公真、治安秘计，乐油幕、谈笑从军。百镒黄金，一双白璧，坐看同辈上青云。事大谬，转头流落，徒走出修门。三十载，黄粱未熟，沧海扬尘。

念向来、浩歌独往，故园松菊犹存。送飞鸿、五弦寓目，望爽气、西山忘言。整顿乾坤，廊清宇宙，男儿此志会须伸。更有几、渭川垂钓，投老策奇勋。天难问，何妨袖手，且作闲人。
和田望再赋暑雪轩
吴栻（宋代）

石照台高暑不侵，雪横天际蜀西岑。但知赋客如梁苑，那得参徒似少林。

月上便成银色界，风生兼作海潮音。可怜火宅人空老，谁解跏趺一解襟。
三月三日诏宴定昆池宫庄赋得筵字
张说（唐代）

凤凰楼下对天泉，鹦鹉洲中匝管弦。旧识平阳佳丽地，

今逢上巳盛明年。舟将水动千寻日，幕共林横两岸烟。

不降玉人观禊饮，谁令醉舞拂宾筵。
日月山铭
陈文述（清代）

青海万里，连山突兀。一峰切云，出入日月。麓抱琳宫，阹周帐部。

根蒂搏桑，枝柯骞树。顾兔东跃，踆鸟西沦。佛说阿耨，仙言昆崙。

循环继照，叠璧飏采。何以俪之，曰星宿海。
诗中
徐集孙（宋代）

厌杀人间名利忙，我忘名利只诗狂。
雅陪云衲三生话，分得渔诗半日凉。
傍水细看鸥鹭浴，隔芦吹过芰荷香。
从容饱遂清游胜，那似家居卧竹房。
寄王之道
黄裳（宋代）

兰陵为别又多时，花月妖中想见几。乡国可怜犹间隔，客途何故更分飞。

身边无事乐虽乐，堂上有亲归未归。欲寄新文将远信，尚须勤苦到精微。
寿提管
李刘（宋代）

满廊香雾弄霏霏，欲去还留燕子飞。
酒盏自便秋思早，花枝未怯鬓毛非。
脱巾骂灌从狂醉，剪烛留髠好缓归。
我欲寄君无杰语，安期大枣荐青玑。
龟兹舞
沈辽（宋代）

龟兹舞，龟兹舞，始自汉时入乐府。世上虽传此乐名，不知此乐犹传否。

黄扉朱邸昼无事，美人亲寻教坊谱。衣冠尽得画图看，乐器多因西域取。

红绿结裀坐后部，长笛短箫形制古。鸡娄揩鼓旧所识，饶贝流苏分白羽。

玉颜二女高髻花，孔雀罗衫金画缕。红靴玉带踏筵出，初惊翔鸾下玄圃。

中有一人奏羯鼓，头如山兮手如雨。其间曲调杂晋楚，歌词至今传晋语。

须臾曲罢立前庑，叹息平生未尝睹。清都阆苑昔有梦，寂寞如今在何所。

我家家住江海涯，上国乐事殊未知。玉颜邀我索题诗，它时有梦与谁期。
次韵外舅喜王正仲三丈奉诏祷南岳回至襄阳舍
黄庭坚（宋代）

语言少味无阿堵，冰雪相看有此君。
灯火诗书如梦寐，麒麟图画属浮云。
平章息女能为妇，欢喜儿曹解缀文。
忧乐同科惟石友，别离空复数朝曛。
春愁
陆游（宋代）

春愁茫茫塞天地，我行未到愁先至。
满眼如云忽复生，寻人似疟何由避。
客来劝我飞觥筹，我笑谓客君罢休。
醉自醉倒愁自愁，愁与酒如风马牛。
还乡后十月作 其一
史浩（宋代）

后园三径欲重开，一曲新从君赐来。有愧莱公勋业盛，平生无地起楼台。
呈许使君二首
杨公远（宋代）

蒙泉清徹底，更不著纤尘。
滕阁曾逢月，花屏又遇春。
采芹尊秀士，拔薤抑强民。
只恐芝泥召，催归侍紫宸。
云庄菊日起岩必东诸贤过访 其一
林俊（明代）

有约临沧访翠微，踏晴林鹤故相依。小山丛桂花初密，佳节重阳菊尚稀。

月转半冈催送酒，风回别树笑传衣。不禁短榻孤眠外，犹起高情数启扉。
题庐山寺
马戴（唐代）

白茅为屋宇编荆，数处阶墀石叠成。东谷笑言西谷响，

下方云雨上方晴。鼠惊樵客缘苍壁，猿戏山头撼紫柽。

别有一条投涧水，竹筒斜引入茶铛。
偈颂六十五首
释普济（宋代）

百尺竿头坐底人，虽然得入未为真。
百尺竿头进一步，十方刹土现全身。
和傅侍郎至临漳感旧十咏
陈淳（宋代）

南州佳品胜罗浮，青女飞花任打头。
寒涸更深香更烈，松朋梅友敢凌不。
唐明堂乐章。宫音
武则天（唐代）

履艮包群望，居中冠百灵。万方资广运，庶品荷财成。

神功谅匪测，盛德实难名。藻奠申诚敬，恭祀表惟馨。
叔赐迎侍以诗饯之且趣其来
李洪（宋代）

折槛云孙擅后声，暂栖莲幕不谈兵。
论诗更俗压竞病，痛饮何须分浊清。
东阁梅残萦旅梦，北堂萱茂动归情。
重来肯放韶光晚，叱驭加鞭莫计程。
渔父五首 其四
赵抃（宋代）

卧看虾鱼日几遭，蒹葭风起片帆高。任公信是宜渔者，只候垂钩钓巨鳌。
采桑子 其二
姚华（清代）

嫩情天气寒仍在，暗数春程。似阻山城。已近飞花草乍生。

琐窗朱户重重幕，人怯桃笙。缓放初莺。燕子惺忪巢未成。
和东坡送仲天贶王元直六言韵五首 其二
刘季孙（宋代）

小艇辞公晚发，高斋记客初来。耿耿不忘归路，阻修万折千回。
秋日金陵制幕书事
王同祖（宋代）

明朝玉帐过江边，骑卒行营一日先。
出得公庭天向夜，通宵又散起家钱。
时雪应祷周子车和东坡所次柳子玉韵见始用韵
高斯得（宋代）

大冬衍阳人久渴，井泥无泉百川竭。
老天有意濡沫之，一夜幻成三尺雪。
勿嘲见卵索时夜，在眼来牟疑仿佛。
蹇予谁敢贪天功，片片无非后皇德。
由来此物贵腊前，况复霏霙当畅月。
坡公守颍足风流，坐看斜飞咏愁绝。
明朝亦欲踵前规，试与诸君相暖熟。
和卷中韩子苍梅花三首
苏籀（宋代）

先开媚晴昊，孤艳断魂时。
绕树沈烟主，凌寒檀晖披。
参横明月观，雪细影娥池。
结实冥冥雨，君看雀啅枝。
迎大官
姚燮（清代）

江南一榜飞轻摽，侦使来传大官到。属僚祗驾开驿门，从马如云肃嚣叫。

楼船八字冲烟道，十二䑶舲两行导。平头奴子彯绛缨，巨字官衔绣黄纛。

手版答剌杂行卷，腰鼓鼕隆促鸣炮。大官升衢来，珊冠豸服靴重台，鞭声呵叱骄舆儓。

大官上轿去，风旌日盖错森布，手戟腰弓六营护。

大官何所居，巍巍邸宅淩上都。灯屏桃李千花敷，烂然金綵生庭铺。

大官何所食，九江之豚洞庭鲫。纵横方丈高一尺，奇气芬蒀盎春液。

大官喜怒不可凭，明日大官还弗行。
简刘卿任待制
李正民（宋代）

暑雨霖霪朱夏寒，登门暂著鵔鸃冠。管弦岂解陪张禹，葱菜真宜待井丹。

五技已穷甘退处，一钱不直叹衰残。明朝鼓枻辞公去，却向沧浪把钓竿。
闻鹃有感
王知谦（明代）

棱棱襟襫梦难成，又听鹃声更恼情。叫道不如归去好，蜀天何处是归程。
寄萧颖士补正字
邹象先（唐代）

六月度开云，三峰玩山翠。尔时黄绶屈，别后青云致。
望海尖望海
赵友直（宋代）

天悬一柱郁崔嵬，海若遥看出不回。
叠岸犹疑鞭石起，独惭无计觅蓬莱。
和来竺西见寄
岑安卿（元代）

岁暮重峰寺，诗文喜共论。暝云昏叠嶂，寒雨滞孤村。

别后病翻剧，书来身幸存。藤枝肯扶老，终扣月中门。
偈六首
释慧勤（宋代）

世尊有密语，冬到寒食一百五。
迦叶不覆蒇，水泄不通已露贜。
灵利衲僧如会得，一重雪上一重霜。
梦江南·悲落叶
屈大均（明代）

悲落叶，叶落落当春。岁岁叶飞还有叶，年年人去更无人。红带泪痕新。
五方帝
佚名（隋代）

今月季秋，彀日辛亥。
路寐合宫，亲修严配。
北方之神，五室来会。
馨列是{左目右寽}，庬褫攸介。
过黄州雨中望赤壁
宋鸣珂（清代）

两赋徘徊当问月，千年凭吊独临风。古今俯仰不相及，磊落襟期难与同。

极浦迷离谁揖客，大江日夜自流东。秋期预订鲈鱼约，拟陟巉岩夕照中。
清音亭
洪适（宋代）

久坐俯潺湲，流清诗思悭。跳珠鸣藓石，淙玉下松关。

此日耳尘静，几人心地闲。抽琴作新曲，归去要怡颜。
海天吟
黄培芳（清代）

南溟万古滔滔流，中有三山日照之神洲，仙人骑鲸欻隐见，破照忽到东南头。

铁城锦水一都会，群山万壑开遐陬。七星峰上琼花发，五桂岩边琪草幽。

疑从十洲三岛分此境，离离员峤波间浮。金屑垣，桂花村，何须秦时桃花源。

我住花村最深稳，夜夜海月照我门。珊瑚宝树出海底，明珠簸弄蛟龙吞。

天风吹月海山白，仙人与我倾芳樽。遥指海水千尺深，琅琅高歌海天吟。

海波连山高接天，天上灵妃顾嫣然，会当乘槎牛斗边。
刘栖楚拾遗
石介（宋代）

此节宁甘刚则折，平生不肯曲如钩。革囊裹血将何用，一污龙墀死即休。
朝饥食齑面甚美戏作二首 其一
陆游（宋代）

一杯齑馎饦，老子腹膨脝。坐拥茅檐日，山茶未用烹。
再次韵致君
李之仪（宋代）

华清赐浴记当年，偶托荒山结胜缘。未必兴衰异今昔，曾经天女卸金钿。
和永叔六篇其二代鸠妇言
梅尧臣（宋代）

不如作茧依蚕蔟，以丝自裹还自足。
与尔为妇过一生，怒即分飞同转目。
辛勤唯雏寄鹊巢，子母生离因尔逐。
羽毛曾未颜色衰，饮啄不计丰俭时，
天阴辄遣呼辄归，恩情纸薄谁信之。
朝为夫妇夕行路，世间反覆那能知。
汲妻白母非美事，後代放此诚堪悲。
秋冬之交杂赋
陆游（宋代）

碓舍临寒水，渔舟弄夕霏。
乌将九子过，雉挟两雌飞。
浮世萍无蔕，流年弩发机。
常思南郑日，县驿跨骡归。
送张迪功赴南京掾二首
陈与义（宋代）

岸阔舟仍小，林空风更多。
能堪几寒暑，又作隔山河。
看客休题凤，将书莫换鹅。
功名大槐国，终要白鸥波。
喜南畇彭夫子札至
沈清正（清代）

捧手知何日，离忧直到今。吴江春水阔，嵩室暮云深。

魂梦三千里，乾坤一寸心。空中传尺素，珍重比南金。
寄章贡姚使君
刘克庄（宋代）

虔在江西尤钜丽，极知君相选侯难。
昔多法从怀州绂，今少诗人上将坛。
敛戌官兵申拆洗，放衙豀洞报平安。
衰颓欲纳辕门谒，却怕崆峒腊雪寒。
与纯臣原仲温其煮鱼羹
刘子翚（宋代）

从宾会高堂，嘉鱼脱重渊。
霜鳃尚呀呷，绿藻仍牵连。
厨人起揎袖，刀机鸣铿然。
断尾頳縠碎，批鳞玉花翩。
云雷蓊深釜，清香已遥传。
投葱裂素丝，裁姜落金钱。
陶瓯举筠箸，更觉真味全。
细纹松江鲈，缩颈槎头鳊。
吾侪但知饱，美恶无弃捐。
何论调羹手，聊复试小鲜。
望远行
李珣（五代）

春日迟迟思寂寥，行客关山路遥。琼窗时听语莺娇，

柳丝牵恨一条条¤

休晕绣，罢吹箫，貌逐残花暗凋。同心犹结旧裙腰，

忍孤风月度良宵。

露滴幽庭落叶时，愁聚萧娘柳眉。玉郎一去负佳期，

水云迢递雁书迟¤

屏半掩，枕斜欹，蜡泪无言对垂。吟跫断续漏频移，

入窗明月鉴空帏。
磊园舍作梵刹英石假山为势家求去诗以送之
邝日晋（明代）

廿年选石激潺湲，叠壑层峦待掩关。百尺巉岩方壁立，一朝陵谷等云閒。

移来不觉惊涛险，别去应知说法难。谁惜锋棱俱损尽，蘧然坚骨渐成顽。
甲子正月十九日韦斋用松岑险韵诗见贻步韵作答
李祖年（清代）

我似桃源人，久已忘秦汉。曝檐咬菜根，深禁作烦蒜。

感时时一吟，不忌乌台案。鸣鹤久在林，弃薪难供爨。

偶作朋樽招，新旧雨各半。狂来恣涂抹，狼籍似画墁。

坐中多豪英，诗城作桢干。斗韵费与金，搏狮气尤悍。

干将与莫邪，不知几辟灌。勇夫或再厉，怯者颜已汗。

丑效西施颦，精愧稽康锻。敢诩步后尘，聊供君一撺。
秋兴用陈绣衣韵
于谦（明代）

黄鹄摩云壮气增，青虹贯斗剑光腾。半生出处惭无补，一代经纶学未能。

指下徽音弹夜月，笔端草圣袅秋藤。西风不尽思乡意，回首天涯忆旧朋。
梧叶满阶慨然有作
陈曾寿（清代）

坐对梧桐小窗下，亭亭两树淩高檐。浓阴张夏已成就，飘阶黄叶纷遪𧽼。

我来此世竟何益，悠忽待死犹未甘。夜梦常在帝左右，荒远纣绝谁能探。

醒来凄酸馀惝恍，孰可与语舌若钳。万回神足殊可羡，犍连废体佛莫参。

孤注一掷铸大错，逝者地下应怀惭。朝看暮唏愧此树，弥天孤愤何由芟。
感遇
庄德芬（清代）

势位不可忽，人生贵自强。虽非君子言，所见亦已长。

困龙蟠浊泥，蚖肆何其猖。飘风从西来，雁字离其行。

炎凉一转变，畴能保初肠。当时意气佳，直拟田与姜。

失路相依托，栖栖徒自伤。
禅师塔次韵
刘曈（宋代）

皓月孤悬处，知师几驻筇。
铁鞋虽踏破，只履觅无从。
传法灯灯火，闻经处处龙。
可怜狂醉客，夜坐谩搥钟。
代书索镜
张继（唐代）

情亲留故镜，贱子感遗簪。汉月经时掩，胡尘与岁深。

珠还仍向浦，鹊绕会归林。早晚清光至，窥予白发亲。
临汝书院成潘水部赠独脚歌次韵奉答
周瑛（明代）

大冶铄物抟阴阳，青春去我何堂堂。西偏小搆亦颇良，不施黝堂横白杗。

捲帘正对五羊冈，树木拂檐交青苍。祥烟紫气相回翔，坐令白日迷晶光。

文采弸彪来省郎，为我艺苑芟秽荒。铿然制作称大方，利觜长距独擅场。

嗟予苦学未成章，点缀牺樽青与黄。六经窟穴漱馀香，拍拍春意觉满腔。

与君对织云锦裳，著向风前聊徜徉。欲骖麟凤游帝乡，又笑目眩心未忘。

小吏抱牍来仓皇，谓耽文字颇有妨。广陆无车川无梁，出门万里道路长，使君局面宜更张。
九江庾楼作
章采（宋代）

去晋千年后，风流尚庾郎。
地收三楚大，天过两淮长。
北望惊尘暗，西归短发苍。
空留江上月，夜夜照兴邙。
结架思梁日，登临忆汉年。
佳游惊我老，孤思为谁牵。
春水江湖大，夕阳天地偏。
萋萋青草外，何处是秦川。
鹭茑滩
陆应谷（清代）

积石嵌谽谺，纵横制流水。水怒不得泄，穿空如磨蚁。

石又激薄之，訇磕声振耳。扁舟从东不，相与为逶迤。

左转复右回，盘旋不能止。惊魂逐浪飞，篙声疾于矢。

砉然得平地，一泻数十里。江头白鹭茑，双双眠未起。
阳春
杨无咎（宋代）

蕙风轻，莺语巧，应喜乍离幽谷。飞过北窗前，递晴晓，丽日明透翠帏縠。篆台芬馥。初睡起、横斜簪玉。因甚自觉腰肢瘦，新来又宽裙幅。

对清镜、无心堪梳裹，谁问著、余酲带宿。寻思前欢往事，似惊回、好梦难续。花亭遍倚槛曲。厌满、争春凡木。尽憔悴、过了清明候，愁红惨绿。
溪岸
郭祥正（宋代）

溪岸逢春暮，柔条尽意攀。轻鸥翔近渚，好鸟响空山。

小艇长攲侧，孤云自往还。远游成底事，白首忆乡关。
次韵韩毅伯谢人惠茶
王炎（宋代）

一线金沙泉脉来，官焙初香春未雷。
云龙小饼到天上，露芽濯濯千岩隈。
缣缃空满石渠阁，鸿渐经成方有托。
唤作酪奴真薄夫，雪乳云腴何可无。
哦诗舌本费浇灌，畏遭水厄徒拘拘。
岂知佩印乘轩客，醉饱牺尊羊鼎侧。
要试江山第一泉，紫凤盘旋苍璧圆。
书生品味惟三九，性自嗜茶如嗜酒。
酬同志
陈允平（宋代）

风光易销歇，尊□足闲情。
谷雨春江暮，茶烟晓寺晴。
认巢妲燕熟，辞树落花轻。
湖上明朝约，初裁白苧成。
颂古二十六首
释嗣宗（宋代）

贝叶收不尽，一句无私万法印。
千圣满口不能宣，岭梅漏泄春光信。
牟母薛孺人贞慈诗有引
卢龙云（明代）

江汉钟奇淑，庭闱萃众芳。早推闺里彦，继擅妇中良。

誓志明如日，存孤薄履霜。柏舟宁共矢，芦絮不堪裳。

歌鹄自完节，丸熊更义方。诗书遗泽远，孝友颂声长。

教仕绩逾最，移忠庆未央。风清萱草茂，露浥桂枝香。

星焕集贤里，天开燕喜堂。母恩诚欲报，子道亦同光。
席上音乐杂咏十首 其一 筝
朱诚泳（明代）

银甲玉纤轻，花间乍啭莺。琤琤倾四座，尽是断肠声。
雪夜有怀
宋无（元代）

雪压狐裘醉玉京，夜闻歌吹到天明。
寒窗病起今头白，始听春簪食叶声。
玉胡蝶
晁端礼（宋代）

淡淡春阳天气，夜来一霎，微雨初晴。向暖犹寒，时候又是清明。初沾衣、桃花雨闹，微弄袖、杨柳风轻。晓莺声。唤回幽梦，犹困春酲。

牵萦。伤春怀抱，东郊烟暖，南浦波平。况有良朋，载酒同放彩舟行。劝人归、啼禽有意，催棹去、烟水无情。黯销凝。暮云回首，何处高城。
村居
李长霞（清代）

一雨收残暑，乡思又及秋。初寒多在竹，小梦亦生愁。

叶老虫丝卷，苔明蜗篆留。村居近三载，归计未能筹。
雄州道中寄沈和仲侍郎
吕颐浩（唐代）

扁舟隐隐马骎骎，重到燕山感念深。水陆共时同偃薄，云途今日异升沉。

青山岂乏归耕路，白发难忘报国心。木落雁飞秋复尽，惘然怀抱寄幽吟。
南山寺夜憩柬郑同夫罗孟文 其二
刘崧（元代）

南城城楼高且雄，下有长壕水气通。次第荷花先着露，无多杨柳最宜风。

府中能事称罗掾，马上酣吟爱郑公。自是南游相见好，疏狂祗觉愧飞蓬。
次韵邱簿对碧轩
韩淲（宋代）

淡烟晴景鸟关关，香净茶甘宴坐间。竹碧便宜终日对，僧清输与一生闲。

此时薄宦经行地，万里思乡梦处山。心寄飞鸿在云眇，数声零落下沧湾。
忆梅
刘敞（宋代）

岂无栋梁材，为君构明堂。岂无调羹资，为君致烹鬺。

独使限荒鄙，委之道路旁。岁晏吐奇秀，芬芬有馀香。

疾风见松柏，众秽知蕙芳。譬彼君子质，幽沈道逾彰。

安得假神术，徙根俪长杨。辽哉计不果，我心不能忘。
临江仙·疾愈登望湖楼赠项长官
苏轼（宋代）

多病休文都瘦损，不堪金带垂腰。望湖楼上暗香飘。和风春弄腰，明月夜闻箫。
酒醒梦回清漏永，隐床无限更潮。佳人不见董娇饶。徘徊花上月，空度可怜宵。
道上杂花盛开
王之道（宋代）

涓涓流水雨晴初，夹道山花簇彩舆。
千骑不辞迎候远，物情春意竟何如。
海门故城
刘弇（宋代）

故城邑东南，盘盘蛰脩蛇。借问经始人，云是司徒家。

唐季遭闵凶，群盗纷如麻。淮海尤剽轻，时时起邀遮。

甚者控壤地，相错临犬牙。斯人何为者，寻兵啸麇䴥。

擅此一抔土，仅侔国于蜗。鍖锧稽天诛，至以功爵加。

百年去随手，遗渚临汀沙。牛羊阅朝昏，草木自萌芽。

谁非化黄壤，此独遗鸡笯。停骖一回首，浩叹空歌巴。
平岚亭
黄裳（宋代）

平岚亭寄半天身，閒向栏干独倚频。往事有怀谁共笑，归云无倚自相亲。

神仙窟宅幽明境，花木园林上下春。斗绝一台疑是此，不须低首看红尘。
和吕守环秀堂三首 其二
吴儆（宋代）

一州如斗带溪山，空翠家家绕画栏。丘壑自非胸次有，云烟谁暇静中看。

衣冠共识家风在，闾里方知汉法宽。戴白垂髫相与语，今年有饭饱加餐。
过新津游修觉山
李流谦（宋代）

旧闻修觉寺，苇岸却维舟。
句法雄千古，山形尽数州。
野宽仍据会，江合却分流。
畏暑犹如此，吾方事远游。
念奴娇 十四夜对月同王阮亭员外八叠前韵
陈维崧（清代）

三更以后，碧天刚、碾上一轮圆月。娇女故园应学母，宛转画眉月发。

古巷蛩吟，小窗雁语，触景成悲切。南飞乌鹊，绕枝何处栖歇。

我欲吹裂玉箫，拓残金戟，小把愁肠豁。生不神仙兼将相，负此秋光堆雪。

灯下吴钩，腰间宝玦，拉杂都摧折。明当竟去，终南闻道奇绝。
示方传琮传珏二子 其一
释今无（明代）

双璧联翩舞象时，嶷然头角是佳儿。殷勤解出衣珠影，照汝心胸万古奇。
秋夕旅怀
罗邺（唐代）

阶前月色与蛩声，阶上愁人坐复行。秦谷入霜空有梦，

越山无计可归耕。穷途若遣长堪恸，华发无因肯晚生。

不似扁舟钓鱼者，免将心事算浮荣。
姑苏杂咏 五坞山五首 丹霞坞
高启（明代）

遥闻丹霞坞，中有飡霞者。
绛彩发朝朝，还同赤城下。
次韵和子由欲得骊山澄泥砚
苏轼（宋代）

举世争称邺瓦坚，一枚不换百金颁。
岂知好事王夫子，自采临潼绣领山。
经火尚含泉脉暖，吊秦应有泪痕潸。
封题寄去吾无用，近日従戎拟学班。
悲夏畦
喻良能（宋代）

悲夏畦，南亩苗未长，东皋草已齐。旋令妪妇办饷馌，独引丁男耘稗稊。

悲夏畦，炎天炙背如爇鸡，渴来不得饮清溪。宁知水榭冰山里，犹自频嫌日未西。
十四日竹居玩月
韩淲（宋代）

柳垂田水浸篱桥，月上苍茫影动摇。秋不为他人事改，时间徒自客魂销。

歌声感耳如何夕，酒力熏心匪一朝。推枕觉来风四起，凉侵双鬓发萧萧。
淳祐祭海神十六首 送神用《成安》。
郊庙朝会歌辞（宋代）

告灵飨矣，锡我嘉祚。乾端坤倪，开豁呈露。玄云聿收，群龙咸骛。

灭除凶灾，六幕清豫。
读道书作六首 其五
朱熹（宋代）

郁罗耸空上，青冥风露凄。聊乘白玉鸾，上与九霄期。

激烈玉箫声，夭矫餐霞姿。一回流星盻，千载空相思。
陪师厚游百花洲槃礴范文正祠下道羊昙哭谢安石事因读生存华屋处零落归山丘为十诗 其一
黄庭坚（宋代）

忆在昭陵日，倾心用老成。功归仁祖庙，正得一书生。
瓶间薝卜
韩淲（宋代）

碧叶瑶光发净香，薰风吹我小书房。日长饮罢支颐坐，忘却浮生鬓发苍。
正月十日始晴
方回（元代）

穗历桃符漫告新，漆肌蓬鬓转成陈。
暮年多病全无赖，积雨初晴略似春。
香火荒山犹古庙，兵戈故国仅遗民。
承平旧俗吾能忆，差胜如今一辈人。
卜算子（忆梅花）
卢祖皋（宋代）

寒谷耿春姿，遥夜乘幽兴。忆得和香载月归，醉里清魂醒。

霜月和随人，不和将疏影。想见江南万斛愁，云卧衣裳冷。
韬庵太傅重宴鹿鸣
曾习经（清代）

往事休论甲子前，登科恰值中兴年。千松磊砢终梁栋，一录流传重简编。

又被时人写名姓，本来忠孝是神仙。簪花正好凌霜菊，玉殿衔杯意自便。
偈颂二十一首 其十四
释普宁（宋代）

破砂盆，漏灯盏。死偷心，灭正眼。近之则愈远，亲之则愈疏。

瞻之在前，忽然在后。全明全暗，双放双收。番复看来，当甚热大。

是则也是，只如进前叉手。
丁御史枉顾山房不遇留题而去依韵奉谢
邓雅（元代）

山中朝来涧水平，黄梅雨歇松风清。仙翁采药久忘世，野人卜居聊治生。

耕烟閒放草间犊，伐木喜闻林外莺。绣衣枉驾失迎候，赖有小儿知姓名。
喜雨
陈傅良（宋代）

天顾於人略有情，片时收尽越山青。
老农望外扶犁立，倦客愁边拥被听。
尘翳欲清阊阖道，井花已上辘轳亭。
冥冥直待黄梅熟，未要风池看约萍。
九日同王月溪访紫阳有诗次韵
杨公远（宋代）

西风凄紧未成霜，拄杖横拖访紫阳。
绕郭溪山千古胜，泛杯萸菊一时香。
鬓边有雪身还健，笔底无尘句不狂。
佳节直须拚酩酊，浑如仙在白云乡。
题圜悟与惇兄法语
吕本中（宋代）

杲公昔踏胡马尘，城中草木冻不春。甲士却立不敢问，其谁从之惇上人。

袖手归来两无语，如今且向江南住。云居老人费精神，送向高安滩头去。
赋双剑峰
洪朋（宋代）

梅公小斋内，度越幽人占。何年孤山下，得此双石剑。

纯钩鱼肠姿，拔地势匪渐。柙藏不忍窥，往往发光燄。

丈人夙好奇，领略无一欠。晚得此嶙峋，顾盼未云厌。

此公活国胸，正直天所鉴。高堂挂斯图，令人动深念。
雨怀安止三首 其二
郭祥正（宋代）

身隔空山雨，心同物外游。成篇超俗格，开卷释新愁。

鸾凤翔青琐，蛟鼍挂玉钩。重吟垂翼句，春气返如秋。
壶公山（古老相传古仙姓陈名壶公于此山成道因而名焉）
黄滔（唐代）

八面峰峦秀，孤高可偶然。数人游顶上，沧海见东边。

不信无灵洞，相传有古仙。橘如珠夏在，池象月垂穿。

仿佛尝闻乐，岧峣半插天。山寒彻三伏，松偃出千年。

樵牧时迷所，仓箱岁叠川。严祠风雨管，怪木薜萝缠。

青草方中药，苍苔石里钱。琼津流乳窦，春色驻芝田。

乌兔中时近，龙蛇蛰处膻。嘉名光列土，秀气产群贤。

瀑锁瑶台路，溪升钓浦船。鳌头擎恐没，地轴压应旋。

蠲疾寒甘露，藏珍起瑞烟。画工飞梦寐，诗客寄林泉。

掘地多云母，缘霜欠木绵。井通鳅吐脉，僧隔虎栖禅。

危磴千寻拔，奇花四季鲜。鹤归悬圃少，凤下碧梧偏。

桃易炎凉熟，茶推醉醒煎。村家蒙枣栗，俗骨爽猿蝉。

谷语升乔鸟，陂开共蒂莲。落枫丹叶舞，新蕨紫芽拳。

翠竹雕羌笛，悬藤煮蜀笺。白云长掩映，流水别潺湲。

作赋前儒阙，冲虚南国先。省郎求牧看，野老葺斋眠。

寺立兴衰创，碑须一二镌。清吟思却隐，簪绂奈萦牵。
即事
汪藻（宋代）

前瞻西岭悬日光，回望东崖森两行。天公作事销底力，投壶一笑千家凉。

初乘青驶度平野，稻花风露随人香。忽惊强弩过林杪，群山发尽烟复藏。

宫厨蔗浆若可挹，炎官火伞那复张。夜寒更踏松桂影，马头新月明于霜。
次韵周户曹水轩
彭汝砺（宋代）

新辟颓墙得小轩，未成诗思已相关。一窗嫩绿分肥水，十里澄辉接蜀山。

近岸雨收风满径，暮天云静月当颜。参军莫作尘埃叹，今有幽虚伴若闲。
石门庵偶作
释慧空（宋代）

百炼黄金铸铁牛，十分高价与人酬。
台前不有花含笑，应是东山一夏休。
尹谏议秋怀昌甫以其韵赋之因亦和焉 其五
韩淲（宋代）

儒人从昔价连城，籍籍纷纷可浪评。力政既经秦六国，陈言多笑鲁诸生。

怨缠楚些情何极，秋绝商歌意未明。村晚忽惊黄叶坠，又当寻取白鸥盟。
和放翁社日四首·社牲
方岳（宋代）

年登敛牲钱，日吉视牢荚。
烹庖香满村，未觉膰脤窄。
馂余裹青蒻，篱落笑言哑。
咄哉陈孺子，乃有天下责。
古意
李颀（唐代）

男儿事长征，少小幽燕客。
赌胜马蹄下，由来轻七尺。
杀人莫敢前，须如猬毛磔。
黄云陇底白云飞，未得报恩不得归。
辽东小妇年十五，惯弹琵琶解歌舞。
今为羌笛出塞声，使我三军泪如雨。
送李生
苏舜钦（宋代）

李生以病废，东入徂徕峰。志气尚突兀，形骸已龙钟。

男儿生世尚，有如绝壑松。误为风雷伤，不与匠石逢。

哀哉千尺干，摧折似秋蓬。
忆江湖旧游
吴晦之（宋代）

水满汀洲白鹭双，荐花飞雪扑船窗。
归来常有江湖兴，遥想钟声隔岸撞。
双石
白居易（唐代）

苍然两片石，厥状怪且丑。俗用无所堪，时人嫌不取。

结从胚浑始，得自洞庭口。万古遗水滨，一朝入吾手。

担舁来郡内，洗刷去泥垢。孔黑烟痕深，罅青苔色厚。

老蛟蟠作足，古剑插为首。忽疑天上落，不似人间有。

一可支吾琴，一可贮吾酒。峭绝高数尺，坳泓容一斗。

五弦倚其左，一杯置其右。洼樽酌未空，玉山颓已久。

人皆有所好，物各求其偶。渐恐少年场，不容垂白叟。

回头问双石，能伴老夫否。石虽不能言，许我为三友。
城山
陈藻（宋代）

云雾成佳景，天明又几回。
忽携诗句入，别放画图开。
远树沉如立，行歌去似来。
小舡冲雨过，高柳接湖栽。
月自孤青月，台呼怪石台。
故园无梦想，近拟筑岩隈。
悼许梅屋
释行海（宋代）

相伴梅花过一生，月香水影是肝肠。
如今梅坏先生死，屋外春风吹夕阳。
台湾杂咏
劳之辨（清代）

酿蜜波罗摘露香，倾来椰酒白于浆。相逢歧路无他赠，手捧槟榔劝客尝。
送盐铁裴判官入蜀
卢纶（唐代）

传诏收方贡，登车著赐衣。榷商蛮客富，税地芋田肥。

云白风雷歇，林清洞穴稀。炎凉君莫问，见即在忘归。
新开小室
陆游（宋代）

并檐开小室，仅可容一几。
东为读书窗，初日满窗纸。
衰眸顿清澈，不畏字如螘。
琅然弦诵声，和答有稚子。
余年犹几何，此事殊可喜。
山童报炊熟，束卷可以起。
大云洞
释绍崇（宋代）

十年踪迹住湟关，占得幽奇水石间。纵使王孙多富贵，有钱无处买江山。
游昼寒以茂林脩竹清流激湍分韵赋诗得竹字
朱熹（宋代）

仙洲几千仞，下有云一谷。道人何年来，借地结茅屋。

想应厌尘网，寄此媚幽独。架亭俯清湍，开径玩飞瀑。

交游得名胜，还往有篇牍。杖屦或鼎来，共此岩下宿。

夜灯照奇语，晓策散游目。茗椀共甘寒，兰皋荐清馥。

至今壁间字，来者必三读。再拜仰高山，𢥠然心神肃。

我生虽已后，久此寄斋粥。孤兴屡呻吟，群游几追逐。

十年落尘土，尚幸不远复。新凉有佳期，几日戒征轴。

宵兴出门去，急雨遍原陆。入谷尚轻埃，解装已银竹。

虚空一瞻望，远思翻蹙恧。袒跣亟跻攀，冠巾如膏沐。

云泉增旧观，怒响震寒木。深寻得新赏，一篑今再覆。

同来况才彦，行酒屡更仆。从容出妙句，珠贝烂盈匊。

后生更亹亹，俊语非碌碌。吾缨不复洗，已失尘万斛。

所恨老无奇，千毫真浪秃。
次题
王庭圭（宋代）

桃花落尽春风颠，两翁并辔来翩然。入门下马看花发，仰攀绿翩窥青天。

倚槛讴吟发清唱，终夕拥鼻鸣寒蝉。唐昌仙人识玉蕊，借月下看乘飞烟。

明朝地上拾落粉，草间点缀如遗妍。狂思玉爪搔背痒，不可妄得麻姑鞭。

归来欢欣应拍手，笑君骑马似乘船。醉后犹能作长句，半夜打门惊我眠。
次韵员子春游马溪二首
李新（宋代）

树影阴蒙迳，云衣浅扑门。
禅心无冷暖，客意自晨昏。
涧水鸣孬破，山花野血喷。
再来何薄暮，驺从触狐蹲。
太常乐章三十首其二皇帝行奏隆安之曲
杨亿（宋代）

祼鬯溥将，宾尸在位。
玄德升闻，孝思光被。
公卿庶政，传御师氏。
至诚感神，福禄来暨。
题山间林下卷
林光（明代）

红尘紫陌难容足，树脚云根好借眠。几个莺儿醒午梦，一杯香茗虎跑泉。
贺新郎（赋木犀）
廖行之（宋代）

修月三千户。拥冰轮、同游碧落，问津牛浦。上界真仙多才思，乞与瑶阶玉树。渺万里、人间何处。云叶依依分清荫，忆当时、掩映霓裳舞。算万木，宁如许。

年年萧爽幽岩路。倚西风、吹香金粟，超然云坞。一洗纷纷凡花尽，堪写清商对抚。为豁散、蛮烟瘴雨。脱俗高标谁能领，向骚人、正欠题新句。须大手，与君赋。
题五柳先生诗编年后二首
陈造（宋代）

邸报议麟经，卜书目羲易。
曲学暂雺噎，日月岂终蚀。
陶翁诗百篇，优造雅颂哉。
九原不容作，妙意渠能测。
今君语析尘，指示了皂白。
定知泚笔人，斜川旧仙伯。
毫厘无余蕴，领览饱新得。
言下悟未师，吟边识圆泽。
感怀五首
赵蕃（宋代）

短褐不御寒，哀哉不言贫。
远客自多感，况此霜露晨。
惋彼篱下菊，粲粲晚始新。
余荣何足恃，枯槁同荆榛。
题定力院壁
王安石（宋代）

溪北溪南水暗通，隔溪遥见夕阳舂。
思量诸葛成何事，只合终身作卧龙。
水龙吟·古今兴废存亡
姬翼（元代）

古今兴废存亡，落花满地香风扫。茫茫苦海，洪波千丈，无穷胶扫。俱在天真，浪游尘境，执迷颠倒。自玄都别后，流离宛转，谁更问，长安道。但念功名未了。聚愁眉、苦萦怀抱。几时会得，三田灵秀，活人芝草。霞彩云英，竹风松月，药炉丹灶。炼深根固蒂，长生久视，永无衰老。
送元厚之待制知福州
王安石（宋代）

海隅山谷闲，人物最多处。
平旦息相吹，连城黕如雾。
闽王旧宫室，丹漆美无度。
今为大帅府，千里来赴愬。
元侯文章翁，更以吏能著。
峨峨中天阁，鸣玉新改步。
衔诏出梨岭，方为远人慕。
旌旗满流水，冠盖东门驻。
四坐共咨嗟，疑侯不当去。
张仲称孝友，樊侯正求助。
名城虽云乐，行矣未宜遽。
涤愫
郑樵（宋代）

金革久不息，遐方徒惮指。
谁为民请命，皇天犹未喜。
茂德自不绥，眷眷我梓里。
伤哉古王道，樵夫亦冷齿。
县圃十绝和朱待制
薛抗（宋代）

桐乡文章伯，我欲执鞭从。
明堂选擎天，云壑卧老松。
容城早雨
凌义渠（明代）

气象乍氤氲，微茫晓未分。层云俄水起，远嶂觉雷殷。

草影沾将湿，蝉声咽处闻。停车稍候霁，幽意在初昕。
见李察判竹溪四首 其一
何梦桂（宋代）

十年江浙说明公，节钺青冥山万重。春住钱塘还有脚，新年移得到千峰。
送詹慥秀才
吕本中（宋代）

子今来几时，岁月忽已晚。今当别我去，道里初不远。

家山霜正浓，马草寒更短。何以奉亲欢，一笑和气满。

迩来游学士，已见如子罕。读书要躬行，俗事不厌简。

故乡多老儒，归日正可款。时能寄馀论，尚足起我懒。

两州多便人，自可数往反。
卜算子 汤阴谒岳武穆庙
黄永（清代）

身在尚无家，身死家何地。纵使游魂遍九州，不向汤阴住。

有恨化为云，无泪飞成雨。若变啼鹃何处归，赵氏孤儿处。
云山小景
释智愚（宋代）

渺渺晴烟薄，苍苍古树昏。
天涯殊未足，对此暗消魂。
偈颂一百零二首
释绍昙（宋代）

明月可中庭，雁影沉寒水。
烹金炉冷岁华深，九鼎遗言犹在耳。
深深拨著，宿火通红。
不假一槌成大器，刈禾镰子痴如风。
秋晚台星照命宫，不亨通事亦亨通。
持还赵国连城璧，换我萝窗一枕风。
壑下墓松诗
卫宗武（宋代）

耸壑松林逾百尺，几年培植至今存。
可怜一量成薪槱，曾见曾高长子孙。
秋日彭蠡湖中观庐山
吴筠（唐代）

泛舟太湖上，回瞰兹山隈。万顷沧波中，千峰郁崔嵬。

凉烟发炉沧，秋日明帝台。绝巅凌大漠，悬流泻昭回。

穹崇石梁引，岈豁天门开。飞鸟屡隐见，白云时往来。

超然契清赏，目醉心悠哉。董氏出六合，王君升九垓。

谁言旷遐祀，庶可相追陪。从此永栖托，拂衣谢浮埃。
雨中独酌二首
欧阳修（宋代）

老大世情薄，掩关外郊原。
英英少年子，谁肯过我门。
宿云屯朝阴，暑雨清北轩。
逍遥一◇酒，此意谁与论。
酒味正薰烈，吾心方浩然。
鸣禽时一弄，如与古人言。
侯豫瞻赠长蘅遗迹一小册舟中展视欣然
凌义渠（明代）

旷士无近思，举体照林岫。涉笔取自娱，澹拂亦凝秀。

尤深山水情，形销理则寿。怆恻记君怀，恰恰为余守。

捐爱见心知，投赠怜手授。在余犹在君，过眼等波皱。

袭玩未云痴，摩挲宛如旧。小景森众容，微茫皆可扣。

坐我炎伏天，凉光起前后。
夏日闲居
俞汝尚（宋代）

无人到穷巷，长日守闲居。
宿火惟烘药，新晴还晒书。
邻翁伴村酒，稚子课园蔬。
门外蒿莱地，泥深不用锄。
三角亭
释居简（宋代）

成规与俗殊，鼎足外无馀。曲是从前恶，圆非近日疏。

神山分槛小，槐影直檐虚。要识其中趣，明明举一隅。
扶杖而东渡五位桥曲折而北松下逢道人贤公喜为之诗曰
释德洪（宋代）

贤也嵚嵌历落，轩然颐颊开张。松下偶然相值，立谈爱子清狂。
和母同州丁巳吟
吕大防（宋代）

行高名并美，命否数皆殂。嗟尔百君子，贤哉二丈夫。

世方敦薄俗，谁复距虚无。望道咸瞠若，脩梁遽坏乎。

密章燔汉绶，环绖泣秦儒。赖有诸良友，能令绍不孤。
腊月二日携家城东观梅夜归
张栻（宋代）

前日看花正薄阴，重来晴日更精神。
莫教容易飞花片，且放千林自在春。
自题小像集唐十二首 其十一
瞿士雅（清代）

色浓柳最占春多，景物皆宜入画图。

苍翠云峰开俗眼，薄罗衫画透肌肤。

但能落落疏朝市，不必遥遥羡镜湖。得向晓窗闲挂玩，始知名画有功夫。
百字令 寒夜生香馆同纫兰妹话感
杨芸（清代）

蕙炉烟里，避尖风、掩上云屏六幅。翠袖不禁寒料峭，欲倚更无修竹。

砚结轻冰，灯摇浅晕，瓦鼎茶初熟。遥空一碧，照窗华月如烛。

话到身世凄凉，闲愁宛宛，都上眉山曲。况是天涯摇落候，霜剪一庭衰绿。

已抱冬心，犹牵秋绪，惆怅流光速。相怜瘦影，胆瓶数朵残菊。
依韵和行之都官芭蕉诗
梅尧臣（宋代）

看取有心常不展，亦知随分坼佳葩。
无端大叶映莲幕，却笑菖蒲罕见花。
夫人閤春帖子 其五
胡宿（宋代）

迎气青幡猎晓风，九门佳气郁葱葱。日华初在扶桑上，春色先归御柳中。
拟谢玄晖郡内高斋间望答吕法曹
张佛绣（清代）

郡斋亦清旷，俯仰穷幽深。澄川映疏牖，孤峰秀前林。

风清独鹤唳，日隐饥鼯吟。不醉樽中酒，空对窗閒琴。

思君安可极，朝夕劳中心。幸藉精神通，惠我良书音。

何时慰延颈，啸傲凌高岑。
复碧山吟社志喜
王瑛（明代）

萧条岩构二泉南，腊履重来径自谙。共惜诗坛吟独冷，且登草阁酒同酣。

山灵玄想烦挥麈，故老遗踪废讨探。释子尚能谈往事，跏趺日坐石边龛。
次韵刘君鼎见赠二首
方回（元代）

厌闻世态已如聋，旧雨人来久绝踪。
自笑云萍无定止，不图针芥有奇逢。
侯门列鼎三牲奉，田舍巾车一鹿容。
试问吟怀欲何向，定应羞傍马医钟。
嘉禾百咏 其六十一 雪峰庵
张尧同（宋代）

一语合领悟，师承岂在身。戏言庐墓客，未是报恩人。
道中即事
方岳（宋代）

春泥滑滑欲溅裾，肯为梅花顾草庐。
唤作诗人看得未，雨笞笠雪一肩舆。
感皇恩
臧余庆（宋代）

消息近春来，东风还又。先代椒盘劝金斗。坐间和气，压尽一番梅柳。掖庭频寓直，君恩厚。

天佑两宫，南山齐寿。况有仙丹在公手。论功医国，合在药王之右。不妨千岁饮，长生酒。
秋兴 其三
张九成（宋代）

月落在楼角，惊乌连夜啼。门前蝉噪急，床下蛩亦悲。

岂不念节物，清霜殒华姿。况我有鸰原，九年此生离。

时亦咏归去，缅焉久无期。为善天所相，何以报吾施。

大明生于东，皎月生于西。兹理傥不昧，胡为浪嗟咨。
清潭八景为朱景云宪副作 其五 碧涧寒泉
朱诚泳（明代）

山下溶溶一脉连，分流长得过平田。遥看溅沫冰如结，疑是寒蛟水底眠。
余有三恨一无子二无助三无成抱兹苦心娱以文字既绝笔于斯录复长吟以系之 其二
俞文豹（宋代）

天不奈何无可问，世皆如此有谁听。为侬指点春知处，惟有垂杨眼独青。
次日湖上
孙应时（宋代）

山南山北水平湖，屏障天开画不如。
好在风流王谢宅，扁舟来往未应疏。
丹霞岩
张自明（宋代）

玉玲珑外玉崔巍，曾与三贤识面来。
自有此山才有此，游人于此合裴回。
役所书事用山谷观化韵 其十
赵鼎（宋代）

宦学平生着意深，要从黄卷古人寻。功名富贵非吾事，只有渊明会此心。
谪居黔南十首
黄庭坚（宋代）

冷淡病心情，暄和好时节。
故园音信断，远郡亲宾绝。
出古北口
永珹（清代）

放晴真欲谢山灵，清浅潮河策马经。流水无情吞旧堞，危峦因势起孤亭。

沙留平碛惟添白，烟带荒村未断青。何必防秋分内外，嬴秦终是小朝廷。
报师恩 虢县渭南泺里
丘处机（宋代）

一方胜景满川稀。水竹弯环四面围。簇槛名花红冉冉，当门幽桧绿依依。

争歌稚子春风舞，斗巧灵禽晓树啼。社内人家三十户，崇真修道压磻溪。
咏竹诗
萧放（南北朝）

怀风枝转弱，防露影逾浓。既来丹穴凤，还作葛陂龙。
青玉轩植梧偶活志喜
钟元铉（清代）

半尺梧桐当春徙，棕裹细荄封泥滓。不惮远来乖土宜，孤干横肩八十里。

薶根一月未见生，心焉惊疑怪已矣。瞥然一见二寸芽，参差嫩绿风吹起。

根气欲充枝欲长，亭亭独立无所倚。秾艳灼灼移人情，所以看花羡桃李。

我性冷淡宜耽幽，偏于梧桐有独喜。结子不与凡木同，点缀叶次珠累累。

岂在一叶识秋心，直干疏枝无委靡。
送蒋云启之湘中
周弼（宋代）

出门歧路分，愿往不辞勤。
萤影侵湘月，蝉声隔楚云。
频烧霜后箨，多饭雨中蕡。
若过黄陵庙，椒浆奠小君。
白日偶无客青山长对门
韩淲（宋代）

朝市无遗音，丘园有绝迹，
蓬茅晏不开，才开待迎客。
次韵游南岳题石桥
释德洪（宋代）

飞梯上云雨，猿臂攀层岩。天风吹鬓须，兹行非人间。

幽泉不知处，但闻鸣佩环。崄艰碍清快，洄涡走平宽。

□□落万仞，溅雪惊潺潺。悬崖忽见寺，白昼方掩关。

境□□遐想，坐久生清寒。山空寂无人，鸟啼花不言。

云披献青嶂，风槛争卷帘。
挽沈氏母夫人
陈深（宋代）

允矣夫人德，传家庆有馀。生存黄鹄操，死葬白龙居。

落月沉沧海，浮云散太虚。曾为陶侃客，酹酒重欷歔。
寄刘侍御
贾岛（唐代）

衣多苔藓痕，犹拟更趋门。自夏虽无病，经秋不过原。

积泉留岱鸟，叠岫隔巴猿。琴月西斋集，如今岂复言。
于朱宣慰家作画讫作
释子温（宋代）

昔有朱买臣，今有朱宣慰。
两个担柴失，并皆金紫贵。
姜宗孝应辟过邺赋此用赠
谢榛（明代）

当年雪月醉宵分，十度梅花始见君。巴蜀胜游偏有赋，东南多事岂堪闻。

江涛夕荡金陵月，山气寒生剑阁云。此去乘秋应上疏，三吴好练水犀军。
吴下同年会诗
陈德明（宋代）

旧交牢落寸心违，门掩苍苔省见稀。
幸遇星郎分刺举，忝联桂籍得归依。
公方阔步鸣先路，我独冥行怨落晖。
遥想登台高会处，应怜乌鹊正南飞。
书与士瞻上人十首
仇远（元代）

北风雨后忽南风，顷刻开晴又转东。
后土未乾偏有恨，漏天难补太无功。
小楼兀坐思猨鹤，好客相期避燕鸿。
壁上墨兰香可掬，令人常忆所南翁。
行香子（探梅）
刘辰翁（宋代）

月露吾痕。雪得吾神。更荒寒、不傍人温。山人去后，车马来勤。但傍朝云，愁暮雨，怨阳春。

说著东昏。记著南巡。泪盈盈、檀板金尊。怜君素素，念我真真。叹古为言，新样客，旧时人。
深冬
艾性夫（元代）

冻透松边屋两间，孤床盘礴数更阑。
无情风雪偏欺老，经乱衣裘不御寒。
春意一炉红榾柮，故人两坐绿蒲团。
敲冰自换甆瓶水，浸取梅花仔细看。
连都官祭歌
王莘（宋代）

恂好善兮行以躬，完素履兮一初终。化邦乡兮革奸凶，出为政兮用其中。

三钟山兮屹穹崇，与公德兮并其隆。岂独文兮耀幽宫，宜配社兮同勾龙。

俾世世兮仿而从，里闾乐兮廉让风。刑罚措兮年屦丰，慱哉利兮垂无穷。
重阳后三日登水南庄纵目楼
文昭（清代）

扶醉登楼怯，临风醒困眠。菊残重九后，雁没夕阳边。

淡月如佳士，青山改少年。横裁罗底绢，平远写遥天。
八月十一饮敬兹寓归与信涉仲美坐小园葡萄疏影如画复小酌数盏漫赋一律柬念东
王樛（清代）

柳丝摇落叹金城，深夜怀人华发生。过雨疏烟浓树影，乍寒脱叶起秋声。

酒徒未欲论升斗，傲吏惟应隐姓名。长羡鹿门多旧侣，沿溪踏月看秋耕。
世儒堂为俞山人
韩雍（明代）

昔承俞山人，遗我参同契。因之访南国，知是儒者裔。

华胄遥遥来，传书十馀世。隐显虽弗同，守业不少替。

卦探伏羲画，辞讲三圣系。践履无愧怍，著述有文艺。

手泽尚如新，遗像犹未敝。山人益克肖，讲学了生计。

阿母守贞节，旌书表门第。见重瀛洲仙，名堂与佳制。

贤声播三吴，庆泽衍千岁。勖哉子若孙，箕裘谨终励。
登圣善寺阁（一题作登少室山）
褚朝阳（唐代）

飞阁青霞里，先秋独早凉。天花映窗近，月桂拂檐香。

华岳三峰小，黄河一带长。空间指归路，烟际有垂杨。
夜雨朝晴
弘历（清代）

夜雨宜农务，朝晴利旅行。两全实艰致，竟夕比秋清。

涧涨东西水，亭开长短程。山庄至指日，喜气早逢迎。
橄榄
郝经（元代）

南果足韵胜，北人䍐为奇。银盘献青子，爱玩惊见之。

莲房饱出踊，枣滑生下枝。翠粉苔𡋯新，清烈凝松脂。

齿牙喷艰涩，苦硬不可持。气韵久始来，灵根瀹天池。

洒然凌清飙，甘露濡仙芝。有如宿瘤妻，苦节真可期。

亦如相韩休，朕瘠天下肥。危辞遽逆耳，终自为良规。

先难阻欲速，后得卒莫违。默默心语口，此乐夫谁知？

始觉众果俗，橘奴复梨儿。海岭瘴天黑，异味翻荼饴。

雨露存天真，飓雾不可滋。岛屿出乳泉，造化亦若兹。

元气舌本甜，酸苦归涕洟。本来甘受和，众味相假移。

居然复其源，伪妄焉能欺。何当谢世网，兀坐忘奔追。

深山石室空，煮石疗调饥。破鼎煎春芽，嚼此吟湘累。

翛然沃肺肝，看山坐支颐。物表有真味，载歌采薇诗。
楚江秋晓次石田翁韵 其二
明秀（明代）

草寒霜渚梦悠悠，衡岳西风落木秋。病里断猿司马泪，吟馀残月仲宣楼。

自怜江汉犹迟暮，谁采城蓉寄远游。鸿雁一行斜不度，水光山色满汀洲。
送李栖桐道举擢第还乡省侍
钱起（唐代）

几年深道要，一举过贤关。名与玄珠出，乡宜昼锦还。

莲舟同宿浦，柳岸向家山。欲见宁亲孝，儒衣稚子斑。
李总干遗诗十四句师於一句之下加颂七句
释印肃（宋代）

檐栋如翚飞，世间那得知。
不是风旛动，如如应好机。
青青是翠竹，孤云无性驰。
头头垂示处，子细好明知。
舟中闻木犀
李叔达（宋代）

地近孤城水合流，天风吹下广寒秋。
岩花似喜幽人至，先遣清香到小舟。
用辋川韵题画
华叔阳（明代）

逃名爱岩泽，一室面诸峰。月隐孤村树，云和远寺钟。

溪声连断岸，垥影散疏松。合户斋心久，依然学老龙。
献高骈
赵z7（唐代）

我昔胜君昔，君今胜我今。人生一世事，何用苦相侵。
题山谷居士书坡公帖
袁说友（宋代）

当年二老叹云云，犹喜坡翁返故乡。
展卷如今但陈迹，丘原无复起苏黄。
齐天乐 驻节宁亲卷
陈霆（明代）

东风江上梅花路。仙舟载将春去。使节龙函，宫袍兽锦，光满晴川行处。

飘飘意气。尽骑鹤云端，泛槎星次。一点稽山，苍寒落枕海门曙。

九重驰来香币，报皇华事竣，白云情系。喜集莱衣，庆钟寿斝，花月楼台十二。

夕阳正未。看雨露芳容，椿萱交翠。醉眼蓬莱，海波清见底。
临江仙 其五
晏几道（宋代）

长爱碧栏干影，芙蓉秋水开时。脸红凝露学娇啼。

霞觞熏冷艳，云髻袅纤枝。

烟雨依前时候，霜丛如旧芳菲。与谁同醉采香归。

去年花下客，今似蝶分飞。
毛竹洞
李纲（宋代）

洞生毛竹绿猗猗，枝干扶疏满洞垂。传是群仙游息地，蔽藏不许世人知。
越州道中杂诗十三首 其十一
陈渊（宋代）

王通礼法士，谈道则未然。虽闻一字中，尚倚诸子偏。

区区尊孔子，未悟失其传。自圣犹不疑，续经何足愆。
句 其一
李昭玘（宋代）

日边雁带腊寒去，雪里梅将春信来。
寄二儿
王之道（宋代）

老懒谁能教子孙，静中犹喜读书声。
有如双凤传家学，令我闻风畏后生。
梅花五首
杨公远（宋代）

高标独立岁寒时，不受狂蜂浪蝶知。
树百千年枯更好，花三两点少为奇。
暗香疎影孤山句，却月凌风水部诗。
雇我对渠吟未稳，且将淡墨貌横枝。
行军九日思长安故园
岑参（唐代）

强欲登高去，无人送酒来。
遥怜故园菊，应傍战场开。
题竹和东坡韵
李甲（宋代）

翠叶彤竿已占先，湘云千叠势争翻。
野夫不识天人面，知是虞皇第几元。
立秋后阴雨逾是新拜礼寺司直这除万大卿厅一
程公许（宋代）

伏热翻成十日阴，郁蒸还复以梅霖。
常疑兵结蚩尤祲，犹喜刑清贯索沈。
借得一窗堆简册，浪凭三尺替山林。
方池不断簷花滴，欹枕中宵响玉珍。
四睡次三兄茂载韵 其四 冬
范浚（宋代）

满面风霜道上儿，钳衔口角甲生肌。幽人只有高眠兴，雪拥柴门了不知。
甲午九月十七日留题太平寺
李新（宋代）

秋飚弄寒菊，老木疏空谷。
尪骖疲欲休，征意元未足。
山行循桔槔。涧走数机轴。
百年一局棋，欻尔分半局。
当时不识字，双鬓今定绿。
作客宁在家，无愁乱心曲。
结庐东城东，疏畦界明玉。
鸣蛙等卤部，晚食自当肉。
岂须太乐丞，清圣贯渠竹。
属媪但酌酒，与媪创高躅。
宗武但收诗，清名销五福。
他时寻此翁，云深驾黄犊。
春日有事学宫同冯校官登尊经阁次日雨中奉寄
鲍珍（清代）

春阴日日涵朝晖，山城睥睨如重围。匆匆已过二月半，暖风扑鼻香馡馡。

讼牒台符厌遮眼，赏心乐事殊疏稀。偶尔间过矍相圃，广文馆静忘尘机。

梓红主人最心契，舟旋无厌相依依。踏阁攀林兴不浅，凭陵百尺穷纤微。

五峰绵延互钩带，长松野竹连渔矶。溪水靴纹蘸新柳，梨花傅粉桃施绯。

指顾胸眸坐开豁，如蚕出茧马脱鞿。俄晷留连日卓午，归来逸兴犹遄飞。

懊恼春工裂风景，昨朝物态今全非。无事垂帘听疏雨，陌头狼藉愁芳菲。

数盎幽兰作清供，思君闭户摩编韦。《五经》纷纶较同异，门生蓝舆应多违。

拟从渔父借龙具，五湖长往毋庸归。
将归故山留别杜侍御
王建（唐代）

有川不得涉，有路不得行。沈沈百忧中，一日如一生。

错来干诸百，石田废春耕。虎戟卫重门，何因达中诚。

日月俱照辉，山川异阴晴。如何百里间，开目不见明。

我今归故山，誓与草木并。愿君去丘坂，长使道路平。
惟则天如师子林
郑元祐（元代）

万竹阴阴师子林，苍霏如雪不厌深。影当初阳鸾凤舞，响作平厌蛟龙吟。

契机元非击后悟，乘凉已在栽时寻。行鞭土酥虽诘屈，沛润法雨尤阴森。

笋时不传餐玉法，定起每听贯珠音。那知阎浮有六月？只缘毗耶无二心。

眼光固已烁天厌，王度政尔式玉金。老矣蒲鞋尚堪织，贫岂藜羹长乏斟？

养威窟中善自爱，解铃颔下知谁任？扰扰尘劳竟何以？便应于此投华簪。
冬日斋中即事
陆游（宋代）

东园二亩地，重重作藩篱。
我岂妇女哉，避客门不窥！
要当尽彻去，来往无他歧。
饭罢忌久坐，时须曳筇枝。
骊山三绝句
苏轼（宋代）

几变雕墙几变灰，举烽指鹿事悠哉。
上皇不念前车戒，却怨骊山是祸胎。
听琴
路秀贞（清代）

众籁尽岑寂，凉宵露气清。松风听一阕，万物化和平。
三王
邵雍（宋代）

三王之世正如秋，权重权轻事有由。
深谷为陵岸为谷，陵迁谷变不知休。
题金翁牧牛歌后
徐瑞（宋代）

我幼在田间，颇识牧牛趣。寒蓑烟雨林，短笛斜阳路。

十年陷世网，自悔一念误。归来丘壑中，幸不失吾素。

平生爱颜阖，宁戚非所慕。古今乐此事，偻指自有数。

阿翁老无营，尺箠了朝暮。绝胜介葛卢，未鸣意已悟。

长谣远属我，真实见情愫。勿遣儿辈觉，千载有知遇。
上巳禊饮诗
卢思道（南北朝）

山泉好风日，城市厌嚣尘。聊持一樽酒，共寻千里春。

馀光下幽桂，夕吹舞青蘋。何言出关后，重有入林人。
次韵郑公实见赠二诗 其一
洪炎（宋代）

郑侯风概似虞薰，醉饱初疑对苾芬。一日君尝南浦水，六年我苾宝峰云。

诗情赋物已闻命，山色溪光傥见分。群盗何曾念王粲，相逢聊喜见斯文。
官俸初罢，亲故见忧，以诗谕之
白居易（唐代）

七年为少傅，品高俸不薄。乘轩已多惭，况是一病鹤。

又及悬车岁，筋力转衰弱。岂以贫是忧，尚为名所缚。

今春始病免，缨组初摆落。蜩甲有何知，云心无所著。

囷中残旧谷，可备岁饥恶。园中多新蔬，未至食藜藿。

不求安师卜，不问陈生药。但对丘中琴，时开池上酌。

信风舟不系，掉尾鱼方乐。亲友不我知，而忧我寂寞。
送春醉吟
陈著（宋代）

三月二十有一日，絮云弄日风力薄。
家人报我明日夏，草草杯盘软春脚。
世人心眼最无常，景物流禅争顷刻。
南风一转垂青阴，回首芳尘是陈迹。
天公好事亦世情，约束花神呈未著。
放开酴醾紫心香，安排芍药无留发。
流莺调笙舌尚存，倦蝶依然舞还拍。
杜鹃无知只催归，何物恶声谁听著。
不妨长筵达诘旦，饯旧迎新两无怍。
傍观笑我八十翁，翁亦自知身是客。
安问家无担石储，时节犹自沈沈酌。
我闻此语三叹息，酒边寄耳非莫逆。
杜老忧怀醒时多，谁道醉狂放李白。
台城路·滇南山茶有高二三丈者，称绝艳。今见崇胜寺观音殿下高亦丈余，绿硬红肥，非他花可及
王用宾（宋代）

寒江漠漠嘉陵路，重游古观音殿。磬口初含，檀心未吐，蓦见枝头放焰。

殷红数点。料说法僧高，曼陀花散。碧树秾葩，未须惊绝滇南艳。

紫薇红透百日，合平分节令，春早冬晚。萼绿仙癯，牡丹娇软，争似猩唇清健。

豪华占断。判耐冷经时，众芳冠冕。涕唾随人，又谁揩倦眼。
访秋
李商隐（唐代）

酒薄吹还醒，楼危望已穷。
江皋当落日，帆席见归风。
烟带龙潭白，霞分鸟道红。
殷勤报秋意，只是有丹枫。
徐孺子赏月
刘义庆（南北朝）

徐孺子年九岁，尝月下戏，人语之曰：“若令月中无物，当极明之？”徐曰：“不然。譬如人眼中有瞳子，无此，必不明。”
好事近·夕景
廖世美（宋代）

落日水熔金，天淡暮烟凝碧。楼上谁家红袖，靠阑干无力。鸳鸯相对浴红衣。短棹弄长笛。惊起一双飞去，听波声拍拍。
赵待制席上
沈梦麟（元代）

春城飞絮日颠狂，帘幕风微燕子忙。
醉后不知罗袖薄，牡丹花上月如霜。
诗催
曾几（宋代）

练裙染翰初不惜，布袋写真殊未来。
并作山房一奇事，临岐更著小诗催。
文安国挽词二首
黄庭坚（宋代）

平生翰墨学，空走使臣车。
瞿令能苍史，归公好古书。
秦山刊日月，周鼓颂畋渔。
不见龙蛇笔，新乾研滴蜍。